tartuNLP/wikipedia-smugri-20251201 huggingface dataset:
Rueil-Malmaison

Rueil-Malmaison [ʁɥɛj malmɛzɔ̃] on Ranskan kunta Hauts-de-Seinen departementissa Pariisin läntisellä esikaupunkivyöhykkeellä, 12,6 kilometrin päässä Pariisin keskustasta. Vuonna 2014 siellä oli 79 204 asukasta. Sen pinta-ala on 14,7 neliökilometriä.
Rueil-Malmaisonin naapurikunnat ovat Hauts-de-Seinen departementin Nanterre, Suresnes, Saint-Cloud, Vaucresson ja Garches sekä Yvelinesin departementin Celle-Saint-Cloud, Bougival, Croissy-sur-Seine, Le Vésinet ja Chatou.
Historia.
Kaupungin nimi oli Rueil vuoteen 1928, jolloin se muutettiin Rueil-Malmaisoniksi tunnetuimman matkailunähtävyyden vuoksi. Malmaisonin linnassa () asuivat Napoleon Bonaparte (Napoleon I) ja hänen ensimmäinen vaimonsa Joséphine de Beauharnais. Linna on nykyään Napoleon-museona. Joséphine haudattiin Saint-Pierren kirkkoon. Pariskunnan jälki näkyy kaupungissa monessa paikassa, ja kaupunkia leimaa Napoleonin aikainen henki.
Rueilissa sijaitsevat sveitsiläiskaartin kasarmit, jotka on suunnitellut Ludvig XV:n aikaan arkkitehti Axel Guillaumot.
Nähtävyydet ja puistot.
Nykyisin alueella oleva 650 hehtaarin luonnonpuisto tuo kansallispuistoon ja Seinen rannalle matkailijoita. Alueella on kahdeksan puistoa ja puutarhaa. Yksi puistoista on Impressionistien puisto, jossa muun muassa taiteilija Claude Monet inspiroitui maalaamaan.
kardinaali Richelieun harmaan eminenssin Père Josephin talon ympärillä on hänen mukaansa nimetty puisto Le parc du Père Joseph.
Seinen rannalla on myös pala Rueil-Malmaisonin historiaa ja nähtävyyksiä. 1800-luvun impressionistit, kuten Monet, Renoir, Turner, Corot, Sisley ja Berthe Morisot maalasivat kaupungissa useita töitään. Seinen rannalla on kahviloita, veneilyä ja pyöräilijöille omat kulkureitit.
Talous.
Rueiliin ovat sijoittuneet viime vuosina monet La Défensen alueelta halvempiin tiloihin muuttaneet yritykset, ensimmäisenä niistä Esso. Pääkonttoriaan tai Ranskan-konttoriaan pitävät kunnassa myös muun muassa Schneider Electric, rakennusyhtiö Vinci, lääkeyhtiö AstraZeneca, luottokorttiyhtiö American Express ja kulutustavarajätti Unilever.
Liikenne.
Rueil-Malmaisoniin kulkee RER-junalinja A.
Pyhä Florianus

Pyhä Florianus (kuoli n. 304 jaa.) on kristillinen pyhimys, joka on palomiesten, nuohoojien ja saippuantekijöiden sekä Linzin ja Krakovan kaupunkien suojelija. Hänen muistopäivänsä on 4. toukokuuta.
Elämä.
Florianus syntyi noin vuonna 250 jaa. roomalaisessa Aelium Cetiumin kaupungissa (nykyinen Sankt Pölten Itävallassa). Hän liittyi Rooman armeijaan ja yleni Noricumin provinssin armeijan komentajaksi. Sotilastehtävien ohella Florianuksen vastuulla oli palotorjuntajoukkojen organisoiminen.
Diocletianuksen vainojen aikaan Roomassa selvisi, ettei Florianus ollut ryhtynyt kristittyjen vastaisiin toimenpiteisiin alueellaan. Aquilianus lähetettiin tutkimaan asiaa. Tämä määräsi Florianuksen uhraamaan perinteiden mukaisesti roomalaisille jumalille, mutta komentaja kieltäytyi. Tämän seurauksena Florianus tuomittiin poltettavaksi roviolla. Legendan mukaan hän kuitenkin lausui roviolla seistessään, että jos nämä sytyttäisivät tulen, kipuaisi hänen sielunsa liekkien mukana taivaaseen. Niinpä Florianus polttamisen sijaan hukutettiin myllynkivi kaulassaan Enns-jokeen. 
Myöhemmin kristityt pelastivat Florianuksen ruumiin ja hautasivat sen augustinolaiseen luostariin Lorchin lähellä. Valeria-nimisen naisen saamassa näyssä Florianus kuitenkin vaati soveliaampaa hautapaikkaa itselleen. 
Kunnioitus.
Pyhää Florianusta kunnioitetaan laajalti Keski-Euroopassa. Sankt Florianin kaupunki Itävallassa on nimetty hänen mukaansa. Florianus valittiin Puolan suojeluspyhimykseksi vuonna 1184, kun paavi Lucius III suostui kuningas Kasimir II:n pyyntöön lähettää tälle Florianuksen pyhäinjäännöksiä. Tästä syystä Krakovassa säilytetään joitakin pyhimyksen reliikkejä.
Kuvanveistäjä Josef Josephun Pyhää Florianusta esittävä patsas paljastettiin Wienissä vuonna 1935. Se seisoi kaupungin pääpaloasemalla, mistä se siirrettiin toisen maailmansodan pommitusten jälkeen 1945 palokuntamuseoon.
Florianuksesta juontuvat etunimet ovat edelleen yleisiä katolisella saksalaisalueella Böömissä ja Itävallassa.
Vaucresson

Vaucresson on Ranskan kunta Pariisin läntisellä esikaupunkivyöhykkeellä, 14 kilometrin päässä Pariisin keskustasta. Siellä on arviolta 8 747 asukasta (vuonna 2014) ja sen pinta-ala on 3,08 neliökilometriä.
Metsäinen Vaucresson on nykyisin lähinnä vaurasta asuinaluetta. Kunnan asukkaiden tulotaso on Ranskan kunnista yhdeksänneksi korkein.
Kunnassa on oma elokuvateatteri "Cinéma Normandie" sekä kulttuurikeskus "La Montgolfière". Nimi tulee siitä, että Montgolfierin veljesten ensimmäinen, Versailles’sta lähtenyt kuumailmapallolento vuonna 1783 päättyi Vaucressoniin.
Liikenne.
Vaucressonissa on Transilien Paris–Saint-Lazare -paikallisjunan asema.
Frédéric Gotte

Frédéric Gotte (s. 8. syyskuuta 1995 Roanne, Ranska) on ranskalais-suomalainen jalkapallomaalivahti. Hänen äitinsä on suomalainen ja isä ranskalainen. Vuonna 2011 Gotte teki sopimuksen AS Monacon kanssa, mutta pelasi vain Monacon reservijoukkueessa Championnat de France amateur -liigassa.
Gotte on edustanut Suomen alle 21-vuotiaiden jalkapallomaajoukkuetta, jonne hänet löysi entinen huippumaalivahti Antti Niemi. Gotte valittiin joukkueeseen kesäkuussa 2014 Moldovaa vastaan pelattuun EM-karsintaotteluun ja ensimmäistä kertaa hän oli avauskokoonpanossa syyskuisessa Wales-ottelussa. Gotte on ilmoittanut halustaan edustaa Suomea myös A-maajoukkuetasolla.
Leslie Dixon

Leslie Dixon (s. 1970) on yhdysvaltalainen elokuvakäsikirjoittaja ja -tuottaja.
Ura.
Dixon tunnetaan käsikirjoittajana muun muassa elokuvista "Mrs. Doubtfire – Isä sisäkkönä" (1993), "Hairspray" (2007) ja "Rajaton" (2011). Hän oli Saturn-palkintoehdokkaana elokuvan "Perjantai on pahin" (2003) käsikirjoituksesta.
Yksityiselämä.
Dixon on valokuvaaja Dorothea Langen ja maalari Maynard Dixonin tyttärentytär. Hän on naimisissa käsikirjoittaja Tom Ropelewskin kanssa. He asuvat Beverly Hillsissä, Kaliforniassa.
Aiheesta muualla.
Wuhanin välikohtaus

Wuhanin välikohtaus oli Kiinan Wuhanissa kulttuurivallankumouksen aikana heinäkuussa 1967 tapahtunut väkivaltainen selkkaus, joka liittyi aseistettujen ryhmien väliseen valtataisteluun.
Mao Zedongin alettua lyhyen hillitsemisvaiheen jälkeen uudelleen lietsoa vallankumousta ja kannustaa punakaarteja Kiina oli heinäkuussa 1967 ja valmiiksi hyvin levottomassa tilassa. Tuolloin Kulttuurivallankumouksen pienryhmään kuuluneet turvallisuusministeri Xie Fuzhi ja Wang Li matkustivat Wuhaniin tukemaan paikallisia radikaaleja punakaarteja näiden vaatiessa paikkaa kaupungin vallankumouskomiteassa. Wuhania piti kuitenkin hallussaan ”miljoona sankaria” -niminen maltillinen kaarti, jonka johdossa ollut Kansan vapautusarmeijan kenraali Chen Zaidao ei suostunut hyväksymään tätä päätöstä. ”Miljoona sankaria” sieppasivat ja pahoinpitelivät Xien ja Wangin ja vaativat radikaalien eroamista Kulttuurivallankumouksen pienryhmästä. Osapuolten tietämättä puhemies Mao oli samaan aikaan rutiinivierailulla kaupungissa. Tähän vedoten Kiinan radikaalit ryhmät väittivät konservatiivien yrittäneen vallankaappausta Maoa vastaan. Vaikka Mao ei edes itse uskonut vallankaappausväitteeseen, hän päätti antaa tukensa radikaaleille. Wuhaniin lähetettiin Maolle uskollisia sotajoukkoja tukemaan radikaalien vaatimuksia ja myös Zhou Enlai saapui kaupunkiin sovittelemaan tilannetta.
Wuhanin välikohtauksen seurauksena radikaalit punakaartit ottivat vallan Wuhanissa ja käynnistivät vastustajiinsa kohdistuneen valtavan puhdistuksen, jonka yhteydessä lähes 200 000 ihmistä pahoinpideltiin ja tuhansia kuoli. Kiinan puoluejohdon vasemmistolaisten vaatimuksista punakaarteja kehotettiin nyt koko maassa hyökkäämään konservatiivien kimppuun. Tämän seurauksena maa ajautui vielä entistäkin huomattavasti syvempään sekasortoon, joka tunnetaan nimellä ”elokuun anarkia”, ja aseelliset yhteenotot levisivät kaikkialle maahan.
Daniel O’Shaughnessy

Daniel O’Shaughnessy (s. 14. syyskuuta 1994 Riihimäki) on suomalainen jalkapalloilija, joka pelaa puolustajana Veikkausliigassa Helsingin Jalkapalloklubissa. O'Shaughnessyllä on myös Irlannin kansalaisuus. 
Seurajoukkueet.
Syntymäkaupungissaan Riihimäellä jalkapalloilun aloittanut O’Shaughnessy on juniorina pelannut myös FC Hongassa ja Helsingin Jalkapalloklubissa, sekä HJK:n reservijoukkueessa Klubi 04:ssä, ennen siirtymistään FC Metziin vuonna 2012. Ranskassa hän pelasi seuran reservijoukkueessa CFA-liigassa, kunnes kesällä 2014 siirtyi Englantiin. 
Vuonna 2014 O’Shaughnessy siirtyi lontoolaiseen Brentfordiin. Syyskuussa 2015 hän siirtyi lainalle Braintree Towniin yhden kuukauden sopimuksella. Tammikuussa 2016 O’Shaughnessy siirtyi lainalle tanskalaiseen FC Midtjyllandiin. Heinäkuussa 2016 O’Shaughnessy solmi sopimuksen Cheltenham Townin kanssa. Hän ei pelannut Brentfordissa otteluakaan. 
Tammikuussa 2018 O’Shaughnessy teki 2+1 vuotisen sopimuksen Helsingin Jalkapalloklubin kanssa. Lokakuussa 2019 O’Shaughnessy ja HJK solmivat kahden vuoden jatkosopimuksen. O'Shaughnessy toimi joukkueen kapteenina kaudella 2021, kun HJK eteni Konferenssiliigan lohkovaiheeseen ja Veikkausliigan mestaruuteen. 
Kauden päätyttyä O'Shaughnessy siirtyi Saksan 2. Bundesliigan Karlsruheriin, missä hän teki debyyttinsä 15. tammikuuta 2022 Darmstadtia vastaan. Ensimmäisen maalinsa 2. Bundesliigassa hän teki 19. helmikuuta Holstein Kielin verkkoon.
Kesällä 2022 A-maaottelussa Romaniaa vastaan murtunut pohjeluu aiheutti O'Shaughnessylle vammakierteen, eikä hän seuraavan kahden kauden aikana saanut tililleen otteluaakaan Karlsruherissa. Heinäkuussa 2024 O'Shaughnessy palasi takaisin HJK:hon kauden 2025 loppuun asti ulottuvalla sopimuksella.
Maajoukkue.
Suomen ikäkausimaajoukkueita O’Shaughnessy edusti 15-vuotiaista lähtien. Hän teki debyyttinsä Suomen maajoukkueessa 10. tammikuuta 2016 Ruotsia vastaan. EM-kisoissa 2020 O'Shaughnessy pelasi täydet minuutit. Hän teki ensimmäisen maalinsa A-maajoukkueessa MM-karsintaottelussa Bosnia ja Hertsegovinaa vastaan 13. marraskuuta 2021.
Muuta.
Hänen isoveljensä on jalkapalloilija Patrick O’Shaughnessy. Kaksoiskansalaisuuden johdosta myös Irlannin nuorten maajoukkueet olivat kiinnostuneita O’Shaughnessyn veljeksistä.
Aubervilliers

Aubervilliers [obɛʁvilje] on Ranskan kunta Pariisin pohjoisella esikaupunkivyöhykkeellä, noin 7 kilometriä Pariisin keskustasta koilliseen. Se kuuluu Saint-Denis’n arrondissementtiin Seine-Saint-Denis’n departementissa.
Aubervilliersin läpi kulkee Saint-Denis’n kanava.
Aubervilliersiin pääsee Pariisin metrolinjalla 7, jonka asemat "Aubervilliers-Pantin-Quatre Chemins" ja "Fort d'Aubervilliers" sijaitsevat kunnan etelärajalla. RER-junalinjan asema "Corneuve-Aubervilliers" on kunnan pohjoisrajan takana.
Aubervilliersin naapurikunnat ovat etelässä Pariisi, lännessä Saint-Denis, pohjoisessa La Corneuve ja idässä Pantin.
Antoine Diot

Antoine Diot (s. 17. tammikuuta 1989 Bourg-en-Bresse) on ranskalainen koripalloilija.
Takamiehenä pelaava Diot on pelannut seurajoukkueurallaan ranskalaisjoukkueissa. Ranskan maajoukkueessa hän on voittanut pronssia vuoden 2014 MM-kilpailuista ja Euroopan mestaruuden Sloveniasta 2013. Diot valittiin myös Ranskan vuoden 2015 EM-kilpailujen joukkueeseen, mutta hän loukkaantui harjoituksissa ja joutui vetäytymään turnauksesta. Hänen tilalleen nimettiin Thomas Heurtel.
HC Gherdëina

HC Gherdëina on jääkiekkojoukkue Sëlvan kaupungista, Italiasta. Joukkue pelaa monikansallisessa Alps Hockey Leaguessa. Joukkue on perustettu vuonna 1927. 
Joukkue kaudella 2025–2026.
"(Tilanne 13. elokuuta 2025.)"
Mikko Sydänmaanlakka

Mikko Sydänmaanlakka (s. 4. joulukuuta 1971) on suomalainen kilpauransa päättänyt koripalloilija. Hän pelasi menestyksekkäät viisi miesten pääsarjakautta Kouvoissa, jonka taustavaikuttajana hän on myös toiminut. Pelaajana Sydänmaanlakka muun muassa voitti kaksi Suomen mestaruutta ja yhden Suomen cup-mestaruuden. Vuonna 1994 hänet valittiin SM-sarjan vuoden tulokkaaksi. Kouvot on jäädyttänyt Sydänmaanlakan pelipaidan.
Koripalloura.
Pelaajana.
Kouvojen kasvatti Sydänmaanlakka edusti kasvattajaseuraansa pääsarjassa yhteensä viisi kautta vuosien 1993–1999 välillä. Vuosina 2001–2003 hän pelasi seuran reservijoukkueessa. Sydänmaanlakka saavutti Kouvoissa kaksi Suomen mestaruutta, kaksi SM-hopeaa, yhden cup-mestaruuden ja yhden cup-hopean. Kaudella 1993–1994 hänet valittiin Korisliigan vuoden tulokkaaksi. Sydänmaanlakka pelasi urallaan myös seitsemän A-nuorten maaottelua.
Kouvoissa Sydänmaanlakka muodosti takakentän parivaljakon Jukka Toijalan kanssa. Vaihtopelaajissa joukkueella oli myös hyvä kolmen pisteen korien heittäjä Tomi Hautala. Sydänmaanlakkaa ja Toijalaa houkuteltiin jo 15-vuotiaana Hyvinkäälle, missä muille pelipaikoille oli jo kilpailukykyinen kokoonpano. Sydänmaanlakan mukaan hän päätyi jäämään Kouvolaan Toijalan oltua kiinnostunut siirtoajatuksesta.
Syksyllä 1995 Sydänmaanlakka sai eurocupin ottelussa Israelissa jalkapöydän uloimpaan luuhunsa murtuman, jonka aiheuttamasta vammakierteestä hänen piti kuntoutua kolmesti. Häneltä jäi tämän vuoksi väliin kausi 1995–1996. Vuonna 1998 Sydänmaanlakka sai puolisonsa kanssa tyttären, jonka aluksi diagnosoimaton maitoallergia yhdistettynä vieraspelimatkoihin ja arkipäivän siviilityöhön rasitti Sydänmaanlakkaa. Vuoden 1999 kaikki loppuottelut hän pelasi molemmat nilkat puudutettuina.
Sydänmaanlakan vahvuus koripalloilijana oli erinomainen kolmen pisteen korien heittotaito. Luonteltaan Sydänmaanlakkaa on kuvailtu ”hiljaiseksi ja hillityksi herrasmieheksi”.
Vaikuttajana.
Myöhemmin Sydänmaanlakka on ollut Kouvojen taustavaikuttaja, joka muun muassa on koonnut edustusjoukkueen kokoonpanon vuosittain.
Kouvot on jäädyttänyt Sydänmaanlakan pelipaidan.
Yksityiselämä.
Sydänmaanlakka on työskennellyt IT-palvelutarjoaja Printcomin yhteyspäällikkönä.
Sydänmaan harrastuksiin kuuluvat muun muassa golf ja Vakioveikkaus-urheiluvedonlyöntipeli. Hän oli syksyllä 2019 historian ainoa kahdesti SM-vakioveikkauksessa kymmenelle parhaalle veikkaajalle järjestetylle Valioliiga-matkalle päässyt henkilö. Hän sai julkisuutta myös 2000- ja 2010-lukujen taitteessa veikattuaan 13 oikein mutta palauttaneensa vain 12 oikein sisältäneen rivin, mikä koitui 16 500 euron voiton menetykseksi. 1990-luvun alussa hän voitti kaikki oikein -rivillä 67 000 markkaa.
Peter Muhonen

Peter Muhonen (s. 25. helmikuuta 1972) on suomalainen kilpauransa päättänyt koripalloilija.
Hyvinkään Tahkon kasvatti Muhonen pelasi miesten SM-sarjassa yhteensä kuusi kautta vuosien 1992–1998 välillä edustaen Tapiolan Honkaa ja Helsingin NMKY:tä. Kaudella 1992–1993 hänet valittiin Korisliigan vuoden tulokkaaksi.
Suomen maajoukkueessa Muhonen kuului 34 ottelun kokoonpanoon vuosien 1990–1997 välillä. Hän pelasi maajoukkueessa 1,6 pisteen ottelukohtaisella keskiarvolla ja teki maajoukkueen piste-ennätyksensä, yhdeksän pistettä, Liettuaa vastaan marraskuussa 1995.
Olli Nikitin

Olli Nikitin (s. 24. helmikuuta 1981) on suomalainen kilpauransa päättänyt koripalloilija.
Tapiolan Hongan kasvatti Nikitin pelasi miesten SM-sarjassa yhteensä kahdeksan kautta vuosien 1999–2007 välillä edustaen Espoon Honkaa ja Pussihukkia. Lisäksi hän oli mukana Espoon Hongan kokoonpanossa vuonna 1998. Vuosina 2007–2010 Nikitin edusti Hongan reservijoukkuetta. Nikitin saavutti Hongassa Suomen mestaruuden vuosina 2003 ja 2007, SM-pronssia vuonna 2006 ja Suomen cupin hopeaa vuonna 2006. Hän antoi helmikuussa 2007 500. koriin johtaneen syöttönsä miesten pääsarjassa.
Suomen maajoukkueessa Nikitin pelasi 14 ottelua vuosina 2003–2004. Hän pelasi maajoukkueessa 5,4 pisteen ottelukohtaisella keskiarvolla ja teki maajoukkueen piste-ennätyksensä, 16 pistettä, Viroa vastaan joulukuussa 2003.
Neuilly-sur-Marne

Neuilly-sur-Marne on Ranskan kunta Pariisin itäisellä esikaupunkivyöhykkeellä, noin 12 kilometriä Pariisin keskustasta itään. Noin 77 000 asukkaan kunta kuuluu Le Raincyn arrondissementtiin Seine-Saint-Denis’n departementissa.
Neuilly-sur-Marnen läpi kulkevat Marnejoki ja Vairesin kanava.
Vuonna 1892 kunnan lounaisesta alueesta erotettiin omaksi kunnakseen Neuilly-Plaisance. Neuilly-sur-Marnen muut naapurikunnat ovat luoteessa Villemonble, pohjoisessa ja koillisessa Gagny, idässä Gournay-sur-Marne ja etelässä Noisy-le-Grand.
Lähin RER-paikallisjuna-asema on Neuilly-Plaisancen puolella 1,3 kilometriä Neuilly-sur-Marnen keskustasta. Kaksi isoa "Route nationale" -tietä, itä-länsisuuntainen RN34 ja etelä-pohjoissuuntainen RN370 risteävät Neuillyssä.
Auringonnousu (albumi)

Auringonnousu on Jari Sillanpään vuonna 1997 julkaistu kolmas studioalbumi. Albumi nousi suoraan Suomen virallisen albumilistan ensimmäiseksi maaliskuussa 1997. Yhteensä se oli 40 myydyimmän albumin joukossa 24 viikkoa. Albumia on myyty yli 160 000 kappaletta.
Albumilta radiohiteiksi muodostuivat kappaleet ”Bum bum bum” sekä nimikappale ”Auringonnousu”, joista ensin mainittu nousi radiolistan toiseksi ja jälkimmäinen ensimmäiseksi.
Noisy-le-Grand

Noisy-le-Grand () on Ranskan kunta Pariisin itäisellä esikaupunkivyöhykkeellä, noin 15 kilometriä Pariisin keskustasta itään. Se kuuluu Le Raincyn arrondissementtiin Seine-Saint-Denis’n departementissa. Se on osa uuden Marne-la-Vallée-nimisen kaupungin Porte de Paris -nimistä sektoria. Vuoden 2012 väestölaskennassa kunnassa oli 62 592 asukasta, joista suuri osa on maahanmuuttajia Afrikasta ja Kaukoidästä.
Noisy-le-Grand koostuu 19 historiallisesta alueesta ():
Noisy-le-Grandin naapurikunnat ovat lännessä Bry-sur-Marne, luoteessa Neuilly-Plaisance, pohjoisessa Neuilly-sur-Marne, koillisessa Gournay-sur-Marne, idässä Champs-sur-Marne ja Émerainville, kaakossa Pontault-Combault, etelässä Le Plessis-Trévise ja lounaassa Villiers-sur-Marne.
RER-paikallisjunien linjat A ja E kulkevat Noisy-le-Grandiin.
Marisha Rasi-Koskinen

Marisha Rasi-Koskinen (s. 1975 Jyväskylä) on suomalainen kirjailija.
Rasi-Koskisen esikoisteos "Katariina" ilmestyi vuonna 2011. Hänen toinen romaaninsa "Valheet" (2013) sai Tiiliskivi-palkinnon. Rasi-Koskisen kolmas romaani "Vaaleanpunainen meri" (2014) oli Runeberg-palkintoehdokkaana. Rasi-Koskisen ensimmäinen nuorille suunnattu teos "Auringon pimeä puoli" sai vuoden 2019 lasten- ja nuortenkirjallisuuden Finlandia-palkinnon. 
Rasi-Koskisen kuudes kaunokirjallinen teos "REC" ilmestyi vuonna 2020. Hän kirjoitti sitä kaikkiaan viiden vuoden ajan ja julkaisi välissä myös "Auringon pimeän puolen". Hänet palkittiin teoksesta Tulenkantaja- ja Runeberg-palkinnolla.
Rasi-Koskinen on koulutukseltaan psykologian maisteri. Hän asuu Tampereella.
Jarno Mällinen

Jarno Mällinen (s. 22. tammikuuta 1965 Helsinki) on suomalainen muusikko ja kirjailija. Parhaiten hänet tunnetaan oululaisen Radiopuhelimet-yhtyeen lauluntekijänä ja kitaristina. Mällinen on soittanut myös muun muassa Kansanturvamusiikkikomissiossa. Hän on työskennellyt toimittajana Kaleva-sanomalehdessä sekä freelancer-toimittajana. Mällinen on syntynyt Helsingissä ja muuttanut yhdeksänvuotiaana Ouluun. Hänen isänsä oli Kalevan pitkäaikainen päätoimittaja Teuvo Mällinen.
Mällisen esikoisromaani "Kieroonkasvukertomus" ilmestyi vuonna 2011. Se perustuu osittain Radiopuhelimien ja teatteriohjaaja Juha Hurmeen yhdessä toteuttamaan musiikkinäytelmään "Tommi", jota esitettiin Nälkäteatterin ja Oulun kaupunginteatterin yhteistuotantona vuonna 2005. Mällisen tekstejä on julkaistu myös Like Kustannuksen "Radiopuhelimet"-kirjassa, joka ilmestyi 2006. Hänen toinen romaaninsa "Hiekkaan piirretty hirviö" sijoittuu lehdistömaailmaan. Kolmas romaani Kotirintama kertoo leski-isän ja tämän pojan elämästä jatkosodan aikaisessa Pohjois-Suomessa. Teos sai erittäin positiivisen vastaanoton. Vuonna 2022 Mälliseltä ilmestyi romaani Käpylän idylli, joka kertoo yksinhuoltajaisän ja tämän pojan elämästä Helsingin Käpylässä 1970-luvun alussa. Tähtiteksti-sivuston arvostelussa romaania luonnehdittiin: "Uhka on kaikkialla ja lähestyy joka suunnasta. Mällinen osaa siirtää lapsen kokemusmaailman kouraisevasti aikuislukijan nahkoihin."
NoViolet Bulawayo

NoViolet Bulawayo (oik. Elizabeth Zandile Tshele, s. 12. lokakuuta 1981 Tsholotsho, Zimbabwe) on zimbabwelainen kirjailija. Nykyään Yhdysvalloissa asuva Bulawayo on opiskellut muun muassa Texasin A&amp;M-yliopistossa sekä Cornellin yliopistossa New Yorkissa. 
Bualwayon kehuttu esikoisromaani "Me tarvitaan uudet nimet" (We Need New Names) ilmestyi vuonna 2013. Se oli ehdolla muun muassa "Los Angeles Times" ja "The Guardian" -lehtien kirjallisuuspalkintojen sekä Man Booker Prizen saajaksi.
Abovjan

Abovjan () on kaupunki Armenian keskiosassa, Jerevanin pohjoispuolella sijaitsevassa Kotajk'in maakunnassa. Vuoden 2011 väestönlaskennan aikaan kaupungin asukasluku oli 43 495; vuosikymmen aiemmin asukkaita oli 44 569 (2001). 
Abovjan sijaitsee Jerevanista vain 15 kilometriä koilliseen, pääkaupungista pohjoiseen johtavan valta- ja rautatien varrella. Sinne saapuu pääkaupungin kautta kulkeva rataosuus Masis (pääradan risteysasema)–Jerevan–Arabkir–Abovjan–Nurnus (risteysasema)–Narentsavan–Hrazdan.
Gavar

Gavar () on Armenian itäosassa sijaitsevan Geghark'unik'in maakunnan keskuskaupunki, noin 8 kilometriä Sevanjärvestä länteen. Vuoden 2011 väestönlaskennan aikaan kaupungin asukasluku oli 20 765; selvästi vähemmän kuin vuosikymmen aiemmin (26 621 vuonna 2001). 
Gavar sijaitsee linnuntietä noin 56 kilometriä Armenian pääkaupunki Jerevanista itäkoilliseen, mutta maanteitse pääkaupungista on kaupunkiin 98 kilometriä.
Vardenis

Vardenis () on kaupunki ja piirikuntakeskus Armenian itäosan Geghark'unik'in maakunnassa, kahdeksan kilometriä Sevanjärven kaakkoispuolella. Vuoden 2011 väestönlaskennan aikaan kaupungin asukasluku oli 12 685, eli asukasluku pysyi kutakuinkin vuosikymmen aiemmissa lukemissa (12 753 vuonna 2001).
Vardenis on Armenian vanhimpia asuttuja paikkoja. Kaupungissa ja sen lähistöllä on satoja kulttuurihistoriallisesti merkittäviä kohteita, joista osa on yli 2 000 vuotta vanhoja, ajalta ennen ajanlaskun alkua. Kohteisiin kuuluvat Makenatsin luostari, Sotkin basilica, monet kappelit, hautaholvit ajalta 1.-3. vuosituhannelta eaa., ja keskiaikaiset armenialaiset ristikivet (hatškar, խաչքար; խաչ xačʿ "risti" + քար kʿar "kivi").
Kaupunki sijaitsee maanteitse 170 kilometriä Armenian pääkaupunki Jerevanista itään ja 75 kilometriä maakuntakeskus Gavaista itäkaakkoon.
Sevan (kaupunki)

Sevan () on kaupunki ja piirikunnan keskus Armenian itäosassa sijaitsevassa Geghark'unik'in maakunnassa, Sevanjärven luoteisrannalla, 54 kilometriä Jerevanista koilliseen. Vuoden 2011 väestönlaskennan aikaan kaupungin asukasluku oli 19 229 (kylineen 20 608 as.; vuonna 2001: 22 911 as.). 
Sevan perustettiin vuonna 1842 Venäjän keisarikunnan kylänä ja tunnettiin nimellä Jelenovka vuoteen 1935 asti. Tuolloin paikkakunta nimettiin viereisen, Kaukasian suurimman järven mukaan Sevaniksi. Sevanin kaupungin koillisosissa on Sevanjärveen kurkottuva niemi (joka ennen Stalinin ajan Sevanjärven vedenpinnan laskua oli saari), jossa sijaitsee 800-luvulta peräisin oleva Sevanin luostari (Sevanavank; (Սևանավանք, Sevanavank, missä vank tarkoittaa armenian kielessä mm. luostaria). Kaupungin pohjoispuolella on kyklooppimuuria sisältävä Metsepin linnoitus. Kaupungin lähistöllä on vuonna 1978 perustettu Sevanin kansallispuisto. Nykyään seudulla on etenkin kesäkaudella maatalouteen, kalastukseen ja turismiin liittyviä toimintoja. Lyhyen kesäkauden aikana kaupunki on suosittu rantalomakohde.
Jegvard

Jegvard () on kaupunki Armenian keskiosassa, Jerevanin pohjoispuolella sijaitsevassa Kotajk'in maakunnassa. Jegvard sijaitsee vain noin 15 kilometriä Jerevanista pohjoiseen. Vuoden 2011 väestönlaskennan aikaan kaupungin asukasluku oli 11 672, eli likimain sama kuin vuosikymmen aiemmin (11 627 vuonna 2001). 
Kaupungin nähtävyyksiin kuuluu muun muassa vuodelta 1301 peräisin oleva Jegvardin kirkko, joka on rakennettu vanhemman, 5.-6. vuosisadalta olevan basilikan raunioiden läheisyyteen. Jo muinoin sammunut tulivuori (Arai ler) nousee Jegvardin laavatasangon pohjoispäässä.
Brasilia talviolympialaisissa 2014

Brasilia osallistui Sotšin talviolympialaisiin 2014. Brasiliaa edusti 13 urheilijaa seitsemässä eri urheilumuodossa. Avajaisissa joukkueen lipunkantajana toimi hiihtäjä ja ampumahiihtäjä Jaqueline Mourão.
Joukkue.
Alppihiihto.
Brasilia sai olympialaisten alppihiihtoon kaksi maapaikkaa.
Ampumahiihto.
Brasilia sai yhden maapaikan naisten ampumahiihtoon. Jaqueline Mourão edusti Brasiliaa ampumahiihdon lisäksi maastohiihdossa.
Pohjoismaiset hiihtolajit.
Maastohiihto.
Brasilia sai kaksi maapaikkaa maastohiihtoon.
Taitoluistelu.
Isadora Williams sai paikan taitoluisteluun ensimmäisenä brasilialaisena.
Freestylehiihto.
Brasilia sai yhden maapaikan freestylehiihtoon. Olympiavoimistelija Laís Souzan oli tarkoitus edustaa Brasiliaa, mutta hänelle sattuneen vakavan onnettomuuden vuoksi kilpailemaan pääsi Joselane Santos.
Lumilautailu.
Brasilia sai kaksi maapaikkaa lumilautailuun.
Spitak

Spitak () on kaupunki Armenian pohjoisosan Lorrin maakunnassa, 20 kilometriä Vanadzorista länteen ja runsas 90 kilometriä pääkaupunki Jerevanista pohjoiseen. Vuonna 2011 väkiluku oli 12 881 (vuonna 2001: 14 984 as.).
7. joulukuuta 1988 kaupunki vaurioitui pahasti Spitakin maanjäristyksessä ja 25 000 ihmistä menehtyi.
Masis

Masis () on kaupunki ja rautatien risteyspaikkakunta Armeniassa, pääkaupunki Jerevanin eteläpuolella sijaitsevassa Araratin maakunnassa. Masis on käytännössä 15 kilometriä Jerevanin eteläpuolella sijaitseva esikaupunkialue. Vuonna 2011 Masisin väkiluku oli 20 215 (vuonna 2001: 21 376). 
Masis on merkittävä rautateiden risteyspaikkakunta Armeniassa. Sinne saapuu Georgian Tbilisistä Armenian länsiosien läpi kulkeva maan päärata Tbilisi–Armenian raja–Ajrum–Gjumri (risteysasema)–Armavir–Masis (risteysasema). Sieltä lähtee toinen rata pohjoiseen Masis–Jerevan–Arabkir–Abovjan–Nurnus (risteysasema)–Narentsavan–Hrazdan–Idževan–Azerbaidžanin raja–Qazax (Gazah). Kolmas ratayhteys vie kaakkoon Azerbaidžaninin Nahitševan autonomisen tasavaltaan ja sen kautta Armenian kaakkoisnurkkaan (mm. Megri) ja edelleen Azerbaidžaniin, kohti Bakua.
Valtatie M-2 Armenian kaakkoisosiin kulkee kaupungin itäpuolitse. Tältä erkanee Jerevanin itäpuolinen kehätieosuus (M-15) Masisin pohjoispuolella. Yhdessä nämä muodostavat osan pohjoisessa Tbilisiin jatkavaa eurooppatietä E117. 
Suuren neuvostotietosanakirjan (1969–1978) mukaan Masis oli tuolloin piirikeskuksena toimiva kaupunkityyppinen taajama, jossa vuonna 1973 oli 8 000 asukasta. Paikkakunnalla oli rautatieasema, säilyketuotantoa, aaltokartonkitehdas, ja rakenteilla oli puusepäntuotteiden tehdas.
Les Authieux-sur-le-Port-Saint-Ouen

Les Authieux-sur-le-Port-Saint-Ouen on Ranskan kunta Haute-Normandien hallintoalueen Seine-Maritimen departementin Rouenin arrondissementin Boosin kantonissa. Vuoden 2012 väestönlaskennassa kunnassa asui 1 213 asukasta. Väkiluku on nelinkertaistunut 1960-luvun alusta.
Les Authieux-sur-le-Port-Saint-Ouen on maatalouteen ja metsänhoitoon keskittyvä kylä Seinejoen varrella noin 11 kilometriä Rouenista etelään. Kylässä risteävät tiet D7, D13 ja D91.
Les Authieux-sur-le-Port-Saint-Ouenin asukkaista käytetään nimitystä "Authipontains".
Kylän nähtävyyksiä ovat 1200-luvulta peräisin oleva Saint Saturnin -kirkko ja 300-metrinen luola vuorenrinteessä.
Maonanit

Maonanit ovat yksi Kiinan virallisesti tunnustamista 55:tä etnisestä vähemmistöryhmästä. Vuoden 2000 väestönlaskennan mukaan heitä oli yhteensä 107 166 ja he asuvat pääosin Guangxin autonomisella alueella Huanjiangin ja Hechin piirikunnissa (Hechin piirikunta on nykyään Jinchengjiangin kaupunkipiiri Hechi-nimisessä prefektuuritason kaupungissa). Maonanin kieli kuuluu thailaisiin kieliin.
Historia.
Maonanien alkuperästä ei ole tutkijoiden joukossa täyttä yksimielisyyttä. Maonanit jakautuvat viiteen sukuryhmään, jotka käyttävät sukunimiä Tan, Lu, Meng, Yan ja Wei. Tan-suku on näistä suurin ja heidän oman perinteensä mukaan he tulivat nykyisille alueilleen Hunanista. Muut suvut juontavat puolestaan juurensa Fujianiin ja Shandongiin. Sitä mikä yhdisti eri alueilta tulleet ryhmät yhdeksi etniseksi ryhmäksi ei tiedetä. Maonanit alkoivat sekoittua han-kiinalaisiin 1300-luvulta lähtien ja he ovatkin sittemmin kiinalaistuneet voimakkaasti.
Kulttuuri.
Maonanin kielen lisäksi maonanit puhuvat usein kiinaa ja/tai zhuangia. Maonanit harjoittavat taolaisuutta, buddhalaisuutta ja esi-isien palvontaa. Han-kiinalaisesta esi-isien palvonnasta poiketen maonanit palvovat myös naispuolisia esivanhempiaan. Maonanit ovat maanviljelijöitä ja he kasvattavat esimerkiksi maissia, riisiä, tupakkaa ja vehnää. Ennen kommunistien tuloa valtaan vuonna 1949 suurin osa maonaneista ei omistanut itse maata, vaan he työskentelivät suuremmilla tiloilla, tai vuokraviljelijöinä.
Tatjana

Tatjana tai Tatiana on naisen etunimi. Nimi on alkujaan roomalaisen Tatianus-nimen nais­puolinen vastine, ja Tatianus taas on muunnos nimestä Tatius. Nimen on tehnyt suosituksi Aleksanteri Severuksen aikana marttyyrikuoleman kärsinyt roomalainen Pyhä Tatiana Nimi on yleinen varsinkin Venäjällä, ja kyrillisin kirjaimin se kirjoitetaan "Татьяна". Tatjana-nimen muunnoksia ovat myös Taina, Tanja ja Taija.
Suomessa nimi Tatjana on Digi- ja väestötietoviraston tietojen mukaan annettu vuoden 2019 loppuun mennessä 1932 ja Tatiana 2754 henkilölle.
Tatjanan nimipäivä on ortoksinen kalenterin mukaan 12. tammikuuta,
 jota sekä itäisessä että läntisessä kristi­kunnassa on vanhastaan vietetty Pyhän Tatiana Roomalaisen muisto­päivänä. Venäjällä Tatjanan päivää vietetään nykyisin kuitenkin 25. tammikuuta, koska orto­doksisten juhlapäivien ajankohdat määräytyvät siellä yhä vanhan juliaanisen kalenterin mukaan, vaikka Venäjälläkin muutoin nykyisin noudatetaan gregori­aanista kalenteria, ja ero kalenterien välillä on nykyisin 13 päivää.
Holm-luokka

Holm-luokka on Tanskan kuninkaallisen laivaston kuuden monikäyttöisen aluksen muodostama alusluokka, jonka alukset on otettu palvelukseen 2006-2008. Luokan kaksi ensimmäistä alusta ovat tutkimusaluksia, kaksi seuraavaa ovat kadettien koulutusaluksina ja kaksi viimeistä alusta valmistuivat kauko-ohjattavina miinanraivausaluksina.
Dongit

Dongit () ovat yksi Kiinan virallisesti tunnustamista 55 etnisestä vähemmistöryhmästä. Vuoden 2000 väestönlaskennan mukaan heitä oli yhteensä 2 960 293, ja he asuvat pääasiassa Guizhoun ja Hunanin provinsseissa sekä Guangxin autonomisella alueella. Dongin kieli kuuluu thailaisiin kieliin.
Historia.
Dongin ja zhuangin kielien samankaltaisuuksien perusteella on päätelty, että molemmat ryhmät polveutuvat samasta kantaryhmästä. Kokonaan omana ryhmänään dongit ilmaantuivat historiankirjoihin 900-luvulla Song-dynastian aikana. Nykyisille alueilleen he muuttivat 1200-luvulla mongolien hyökkäyksien sinne ajamana. Kiinan kommunistihallinto loi pyrkiessään parantamaan valtion suhteita suurempiin vähemmistöihin dongille vuonna 1958 latinalaisiin aakkosiin perustuneen kirjaimiston, mutta sen käyttö jäi vähäiseksi. Dongit ovat pohjoisimmilla asuinalueillaan sekoittuneet voimakkaasti han-kiinalaisiin, kun taas etelässä he ovat säilyttäneet omaleimaisuutensa paremmin.
Kulttuuri.
Vaikka osa dongien asutuksista ylittääkin useamman tuhannen asukkaan rajan, suurin osa heistä asuu parinkymmenen talon kylissä. Talot ovat tavallisesti kaksikerroksisia yläkerroksen toimiessa perheen asuinalueena. Alakerros toimii puolestaan varastona esimerkiksi polttopuulle sekä karjan suojana. Talojen ohella tavallisia dongien rakennelmia ovat kivestä rakennetut ja tiilikatoin katetut sillat. Dongit ovat maanviljelijöitä, ja he kasvattavat esimerkiksi tupakkaa ja puuvillaa, jota myydään muualle muiden tuotteiden vastineeksi. Omaan käyttöönsä he kasvattavat myös vehnää, maissia ja riisiä. Dongit viljelevät tavallisesti vuoristolaaksoja, kun taas ylempiä rinteitä viljelevät samoilla alueilla miaot.
Suurin osa dongeista harjoittaa edelleen perinteistä animistista uskontoaan. Kiinan hallinto pyrki kitkemään perinteisen uskon harjoituksen kulttuurivallankumouksen aikana, mutta sen päätyttyä uskonnon harjoittamista jatkettiin edelleen.
Diana-luokka (partioalus)

Diana-luokka on Tanskan kuninkaallisen laivaston kuuden partioveneen muodostama alusluokka, jonka alukset on otettu palvelukseen 2007-2009.
Ampumahiihto talviolympialaisissa 2014 – sekaviesti

Sekajoukkuekilpailu kuului ampumahiihdon kilpailuohjelmaan talviolympialaisissa 2014. Kyseessä oli ensimmäinen kerta, kun sekajoukkuekilpailu järjestettiin olympiatasolla.
Kilpailussa naiset hiihtivät ensin kaksi kuuden kilometrin pituista kahden ammunnan osuutta. Tämän jälkeen miehet hiihtivät kaksi 7,5 kilometrin niin ikään kahden ammunnan osuutta.
Kilpailu pidettiin 19. helmikuuta 2014 Maasto- ja ampumahiihtokeskus Laurassa.
Tulokset.
Kilpailu alkoi kello 18:30.
Knud Rasmussen -luokka

Knud Rasmussen -luokka on Tanskan kuninkaallisen laivaston kahden partioveneen muodostama alusluokka, jonka alukset on otettu palvelukseen 2008-2009.
Lisut

Lisut (lisuksi:ꓡꓲ‐ꓢꓴ ꓫꓵꓽ; ) ovat etninen ryhmä Kiina lounaisosissa, Intian koillisosissa, Thaimaassa ja Burmassa. Suurin keskittymä lisuja on Kiinan Yunnanissa. Lisut jakautuvat useisiin eri alaryhmiin, jotka eroavat toisistaan niin kieleltään kuin kulttuuriltaankin. Lisun kieli kuuluu tiibetiläis-burmalaisiin kieliin.
Historia.
Lisujen perinteen mukaan he tulivat nykyisille alueilleen Tiibetin ylängöiltä. Kiinalaisissa lähteissä heidät mainitaan 600-luvulta lähtien osana eteläisiä barbaarikansoja. Lisujen historiaa onkin leimannut jatkuva sodankäynti heidän alueilleen levinneitä han-kiinalaisia vastaan. Mongolit valloittivat lisujen alueet vuonna 1253 ja vuosisadan kestäneen mongolivallan aikana alueelle muutti mongolisotureita, jotka naivat paikallisia sekoittuen heihin. Han-kiinalainen Ming-dynastia kukisti mongolivallan Lounais-Kiinassa vuonna 1368. Samoin kuin mongolienkin Ming-dynastian mukana lisujen alueelle tuli sotilaita, jotka sekoittuivat edelleen paikallisiin. Lisuja hallittiin keskusvallan asettamien lisupäällikköjen kautta.
Xinhai-vallankumouksen myötä keskushallinto romahti ja valtaan nousivat paikalliset vaikuttajat. He rikastuivat myymällä oopiumia Kiinan markkinoille ja lisusotajoukot hyökkäsivät han-kiinalaisten asutuksiin ryöstellen ja ottaen orjia. Kiinan kommunistit palauttivat järjestyksen vuonna 1949 kieltämällä orjuuden ja oopiumin, sekä toteuttamalla maauudistuksen. Lisut tekivät vastarintaa tosin epäonnistuen. 1800- ja 1900-luvujen levottomuudet ajoivat useita satoja tuhansia lisuja Intian, Burman ja Thaimaan puolelle.
Kulttuuri.
Monet lisut ovat sulautuneet laajempaan yhteiskuntaan, mutta useat sadat tuhannet asuvat yhä perinteisissä kylissään. Kylät sijaitsevat tavallisesti kukkuloilla, joita on ollut helppo puolustaa hyökkääjiä vastaan. Kiinan puolella lisut kasvattavat esimerkiksi riisiä, hirssiä ja maissia. Etelämpänä kuten Thaimaassa kasvatetaan myös edelleen oopiumia. Puuvilla ja hamppu ovat olleet aikanaan merkittäviä viljelyskasveja, mutta niiden käyttö on vähentynyt kun vaatteita on alettu ostaa muualta. Lihaa saadaan sioista ja kanoista.
Lisujen vaikeakulkuinen asuinalue on johtanut heidän jakautumiseensa useisiin eri alaryhmiin, joita ovat esimerkiksi anungit, che-nungit, lasawit, lisot, loisut, lusut ja sishawit. Ulkopuoliset ovat jakaneet lisuja myös eri ryhmiin heidän vaatetuksensa perusteella esimerkiksi mustiin ja valkoisiin lisuihin. Lisut jakautuvat eri klaaneihin, jotka ylittävät usein myös eri alaryhmien rajat. Lisut harjoittavat animismia ja esi-isien palvontaa. Osa on lähetyssaarnaajien myötä myös kääntynyt kristinuskoon.
O-Dinitrobentseeni

o-Dinitrobentseeni eli 1,2-dinitrobentseeni (C6H4N2O4) on bentseenin nitrattu johdannainen. Yhdistettä voidaan käyttää analyyttisessä kemiassa reagenssina. o-Dinitrobentseeni on m- ja p-dinitrobentseenien isomeeri.
Ominaisuudet.
Huoneenlämpötilassa o-dinitrobentseeni on valkoista tai väritöntä kiteistä ainetta. Yhdiste ei käytännöllisesti katsoen liukene kylmään veteen, mutta liukoisuus kasvaa veden lämpötilan kasvaessa. Paremmin o-dinitrobentseeni liukenee orgaanisiin liuottimiin kuten etanoliin, dietyylieetteriin, etyyliasetaattiin, kloroformiin ja bentseeniin. Yhdiste voi reagoida nukleofiilien kuten hydroksidi-ionien tai ammoniakin kanssa substituutioreaktiolla. Tämä reaktio tapahtuu todennäköisesti radikaalimekanismilla. o-Dinitrobentseeni voidaan pelkistää o-nitroaniliiniksi tai o-fenyleenidiamiiniksi vedyttämällä.
Valmistus.
Nitrattaessa nitrobentseeniä muodostuu dinitrobentseenien seos, jossa on pääasiassa m-dinitrobentseeniä ja vain vähän muita isomeerejä. Tämän vuoksi o-dinitrobentseeniä valmistetaan hapettamalla o-nitroaniliinia tai natriumnitriitin ja o-nitroaniliinin diatsoniumsuolan välisellä reaktiolla.
Eräät metallit kuten alumiini, sinkki, magnesium, lyijy ja tina reagoivat alkalimetallihydroksidiliuosten kanssa vapauttaen vetyä. Vety pelkistää o-dinitroaniliinin violetiksi alkalimetallisuolaksi ja tätä reaktiota voidaan käyttää näiden metallien osoittamiseen.
Annie (vuoden 2014 elokuva)

Annie on vuonna 2014 ensi-iltansa saanut Will Gluckin ohjaama musikaalikomedia. Sen pääosissa ovat Quvenzhané Wallis, Jamie Foxx, Rose Byrne, Bobby Cannavale ja Cameron Diaz.
Juoni.
New Yorkin pormestariehdokas pohatta Will Stacks tekee kampanjaliikkeen ja adoptoi Annien, joka on aiemmin ollut ilkeän kasvattiäidin neiti Hanninganin hoiteissa. Annien oikeat vanhemmat ovat hylänneet Annien, mutta samalla luvanneet hakea tytön takaisin, kun pystyvät. Juuri kun Will tajuaa pitävänsä innokkaasta Anniesta, ilmoittaa hänen apulaisensa Annien vanhempien löytyneen. Kun Annie istuu vanhempiensa autossa matkalla lentokentälle, hän tajuaa, että vanhemmat ovatkin vain näyttelijöitä, jotka Will Stacks on palkannut päästäkseen eroon Anniesta. Lopuksi kuitenkin selviää, että Will Stacks ei mitenkään liity tähän juttuun, vaan hänen apulaisensa on pyytänyt näyttelijät hankkimaan Annien pois, jotta Will pääsisi pormestarikisi ja hän saisi palkkansa. 
Tarinan loputtua Will eroaa pormestarin haaveista ja keskittyy perheeseensä.
Aiheesta muualla.
Jamal Blackman

Jamal Clint-Ross Blackman (s. 27. lokakuuta 1993 Lontoo, Englanti) on englantilainen jalkapallomaalivahti. Hänen pelaajaoikeutensa ovat Englannin Valioliigassa pelaavan Chelsean omistuksessa mutta hän on jo useamman vuoden pelannut lainasopimuksilla muissa seuroissa, kaudella 2018–2019 Leeds Unitedissa.
Blackman nousi Chelsean edustusjoukkueeseen aloitettuaan seurassa alle 13-vuotiaiden joukkueessa. Hän oli ykkösmaalivahti, kun Chelsea voitti FA Youth Cupin kaudella 2011–2012. Saman kauden aikana Blackman alkoi harjoitella ykkösjoukkueen kanssa. Chelsea antoi hänelle kauden päätteeksi Mestarien liigan kultamitalin, vaikkei hän ollut kilpailussa kertaakaan kokoonpanossa.
Kesällä 2014 Blackman solmi Chelsean kanssa viisivuotisen jatkosopimuksen. Kauden 2014–2015 alla hänet lainattiin Englannin mestaruussarjan Middlesbroughiin. Blackman teki ensiesiintymisensä virallisessa miesten ottelussa, kun Middlesbrough kohtasi Liigacupissa Liverpoolin. Tasapeliin päättyneessä ottelussa pelattiin Englannin ammattilaistason historian suurimaalisin rangaistuspotkukilpailu, jossa hän onnistui itsekin maalinteossa. Middlesbrough kuitenkin hävisi rangaistuspotkukilpailun 13–14. Mark Schwarzerin lähdettyä Chelseasta tammikuussa 2015 Blackman kutsuttiin lainaltaan takaisin Chelsean kolmosmaalivahdiksi.
Pyhä Tatiana

Pyhä Tatiana Roomalainen (myös Tatjana, Tatienne, Martina tai Rooman Tatiana) oli 200-luvulla elänyt roomalainen kristitty diakonissa, joka kärsi marttyyrikuoleman Aleksanteri Severuksen hallitessa.
Legendan mukana Tatiana oli roomalaisen virkamiehen tytär. Hänen isänsä oli salaa kristitty ja kasvatti tyttärensä
kristityksi. Tatianasta tuli kirkon diakonissa. Se oli kuitenkin vaarallista, ja eräänä päivänä lakimies Ulpianus
vangitsi Tatianan ja yritti pakottaa hänet uhraamaan Apollolle. Tatiana rukoili, ja pian tuli maanjäristys, joka tuhosi Apollon patsaan ja osan temppelistä.
Tatiana tehtiin tällöin sokeaksi, ja häntä ruoskittiin kaksi päivää, kunnes hänet vietiin sirkukseen ja heitettiin 
nälkäliselle leijonalle. Mutta leijona ei syönyt häntä, vaan meni makuulle hänen jalkojensa viereen. Tämä johti siihen,
että julistettiin kuoleman­tuomio, ja sen jälkeen, kun Tatianaa oli kidutettu, hänen kaulansa katkaistiin miekalla
12. tammikuuta vuonna 225 tai 230.
Kunnoitus.
Tatianaa kunnioitetaan pyhimyksenä, ja hänen muistopäivänsä on sekä itäisessä että läntisessä kristi­kunnassa 12. tammikuuta., joissakin kalentereissa kuitenkin 30. tammikuuta. Niissä orto­doksisissa kirkoissa, joissa juhla­päivät yhä määräytyvät vanhan juliaanisen kalenterin mukaan, muistopäivä sattuu kuitenkin gregori­aanisen kalenterin mukaan tammikuun 25. päiväksi. Pyhän Tatianan aikaan­saamien ihmeiden kerrotaan käännyttäneen monia ihmisiä kristinuskoon. 
Kirkollisessa taiteessa hänet kuvataan pitkässä kaavussa, usein leijonien kanssa.
Pyhä Tatiana on opiskelijoiden suojeluspyhimys. Venäjällä, Valko-Venäjällä ja Ukrainassa Tatjanan päivä, joka tunnetaan myös "opis­keli­joiden päivänä", on yleinen juhla­päivä.
Tatianan elämäkerran saman­kaltaisuus Pyhän Martinan ja Pyhän Priscan kanssa on saanut
jotkut tutkijat epäilemään, että kyseessä olisi todellisuudessa sama henkilö tai että saman­kaltaiset hagiografiat olisi jälkeenpäin liitetty heihin kaikkiin. Martinan tai Tatianan kunniottamisesta pyhimyksiä roomalais­aikana ei ole luotettavaa tietoa, ja Prisca (tai Priscilla) on vaikea tunnistaa.
Ampumahiihto talviolympialaisissa 2014 – naisten 4 × 6 km viesti

Naisten 4 x 6 kilometrin viesti kuului ampumahiihdon kilpailuohjelmaan talviolympialaisissa 2014. Kilpailu pidettiin 21. helmikuuta 2014 Maasto- ja ampumahiihtokeskus Laurassa.
Ukraina voitti saaden ensimmäisen kultamitalinsa ampumahiihdosta. Kyseessä oli maan ensimmäinen olympiakulta talvikisoista 20 vuoteen. Hallitseva mestari Venäjä tuli toiseksi ja Norja kolmanneksi.
Tulokset.
Kilpailu alkoi kello 18:30.
Ampumahiihto talviolympialaisissa 2014 – naisten pikakilpailu

Naisten 7,5 kilometrin pikakilpailu kuului ampumahiihdon kilpailuohjelmaan talviolympialaisissa 2014. Kilpailu pidettiin 9. helmikuuta 2014 Maasto- ja ampumahiihtokeskus Laurassa.
Kilpailun voitti hallitseva mestari, Slovakian Anastasija Kuzmina. Ukrainan Vita Semerenko kolmanneksi.
Hopeaa kilpailussa voittanut Venäjän Olga Viluhina hylättiin myöhemmin dopingrikkeiden vuoksi ja hän joutui luopumaan hopeamitalistaan. Venäläisistä hylättiin dopingin vuoksi myös Jana Romanova ja Olga Zaitseva.
Tulokset.
Kilpailu alkoi kello 18:30.
Sex Tape – kadonneen videon metsästys

Sex Tape – kadonneen videon metsästys () on vuonna 2014 ensi-iltansa saanut Jake Kasdanin ohjaama yhdysvaltalainen komediaelokuva.
Elokuva oli ehdokkaana vuoden 2014 Golden Raspberryn eli Razzie-palkinnon saajaksi, missä palkitaan vuosittain vuoden huonoimmat elokuvat.
Juoni.
Annien ja Jayn suhde alkoi kiihkeänä, mutta kahden lapsen ja kymmenen avioliittovuoden jälkeen liitto on kiihkoton ja arkipäiväinen. Huomatessaan tämän he päättävät tehdä videon, missä käyvät läpi kaikki "Rakasta hellästi" -kirjan asennot. Video päätyy lahjaksi annettujen iPadien kautta monille ystäville ja jopa postinjakajalle. Anniella ja Jaylla on vain vähän aikaa yrittää estää muita näkemästä tätä videota.
KDM Esbern Snare (L17)

KDM Esbern Snare (runkonumero L17) on Tanskan kuninkaallisen laivaston Absalon-luokan fregatti.
Valmistus.
Alus tilattiin Odense Staalskibsværft Munkebosta Odensesta. Se laskettiin vesille 21. kesäkuuta 2004. Tanskan pääministeri Anders Fogh Rasmussen kastoi aluksen 25. helmikuuta 2005. Se liitettiin laivastoon 18. huhtikuuta 2005 päällikkönään komentaja Stig Mayer.
Palvelus.
Alus oli palveluksessa 2015.
Culperin rinki

Culperin rinki (engl. "Culper Ring") oli vuosina 1778–1783 toiminut vakoiluverkosto, jonka majuri Benjamin Tallmadge organisoi Siirtokuntien armeijan ylipäällikölle George Washingtonille Yhdysvaltain vapaussodan aikana. Ryhmän tarkoitus oli välittää tietoja brittien hallitsemalta alueelta Washingtonin joukoille. Tallmadge kehitti vakoiluverkoston vuoksi Amerikan ensimmäisen salakirjoituksen ja koodijärjestelmän.
Culperin ringin toiminta alkoi syksyllä 1778 ja kohdistui aluksi brittien miehittämään New Yorkin kaupunkiin. Myöhemmin rinki ulotti toimintansa myös vapaussodan eteläisille sotanäyttämöille. Vakoiluverkoston suurin saavutus tapahtui vuonna 1780, kun se paljasti brittien suunnitelman hyökätä Ranskan armeijaa vastaan Rhode Islandilla. Ilman verkoston varoituksia ranskalais-amerikkalainen liittouma olisi saattanut tuhoutua yllätyshyökkäyksen seurauksena.
Vaikka Culperin rinki koostui pääosin miehistä, monet tarinat väittävät, että ryhmään kuului ainakin yksi nainen. Ringin toiminta ei vapaussodan aikana osoittautunut erityisen menestyksekkääksi, eikä Siirtokuntien armeijan voitto perustunut sen saavutuksiin.
Garryaceae

Garryaceae on muutamalajinen koppisiemenisiin kuuluva kasviheimo, jossa on vain kaksi sukua. Niistä toinen on koristekasvikäytössä oleva kiiltopensaat ("Aucuba") ja toinen "Garrya".
Tuntomerkit.
Garryaceae-heimon kasvit ovat ainavihantia pensaita tai puita. Niiden lehtiasento on vastakkainen, ja kukin lehtipari on vaihtelevissa määrin kasvanut yhteen kannoistaan; lehdet ovat korvakkeettomia. Kukinto sijaitsee oksan päässä ja siinä on neljälukuiset ja yksineuvoiset kukat. Vain toinen kehäkiehkura on hyvin kehittynyt. Hedekukissa on emiön jäänne, emikukissa sen sijaan ei ole joutoheteitä. Sikiäin on kehänalainen ja yhdislehtinen, kussakin emilehdessä on yksi siemenaihe. Hedelmä on marja. Siemenet ovat paksukuorisia, ja niissä on hemiselluloosainen endospermi ja lyhyt alkio.
Levinneisyys.
Heimon lajeilla on kaksi erillistä levinneisyysaluetta. Toinen on Pohjois-Amerikan länsiosissa, Keski-Amerikassa ja Isoilla Antilleilla, toinen Itä-Aasiassa ja Himalajalla.
Luokittelu.
Heimossa on kaksi sukua: amerikkalainen "Garrya" ja aasialainen kiiltopensaat ("Aucuba"). Edellisessä on 13 lajia, jälkimmäisessä neljä.
Siili Solutions

Siili Solutions Oyj on suomalainen ohjelmistoyritys, joka on perustettu vuonna 2005. Siili Solutionsilla on toimipisteitä Suomen lisäksi Yhdysvalloissa, Saksassa, Puolassa, Unkarissa, Itävallassa, Hollannissa ja Isossa-Britanniassa. Yhtiön osake noteerataan Helsingin pörssin päälistalla.
Historia.
Siili Solutions toimi vuosina 2005–2009 pääasiassa IT-alan resurssien välittäjänä, ja alkoi kehittää omaa palvelutarjoomaa vasta vuonna 2010 Seppo Kuulan aloittaessa toimitusjohtajana. Tämän jälkeen yhtiön koko yli kolminkertaistui viidessä vuodessa: vuoden 2010 liikevaihto oli noin kahdeksan miljoonaa euroa ja vuoden 2014 liikevaihto oli jo lähes 30 miljoonaa euroa.
Nopeaa kasvua selittää osaksi useat yritysostot: Siili Solutions osti Solagemin vuonna 2007, Complitin 2009, DevTrainin 2010, Fusionin 2012, Comvisen 2013, sekä CodeBakersin ja Avaus Consultingin vuonna 2014. Muutaman vuoden tauon jälkeen Siili Solutions jatkoi yritysostoja vuonna 2017 hankkimalla Omenian, Stormbitin ja Comian.
Siili Solutions listautui vuonna 2012 Helsingin pörssin First North -listalle, missä sen osakkeiden noteeraus alkoi 15. lokakuuta. Yhtiö ilmoitti helmikuussa 2015 käynnistävänsä selvitystyön mahdollisuudesta siirtyä First Northista pörssin päälistalle, jonne se siirtyi lopulta 20. huhtikuuta 2016.
Yhtiön alkuperäisiin perustajiin kuuluva Timo Luhtaniemi toimi yhtiön toimitusjohtajana vuoden 2018 alusta aina vuoden 2019 lokakuun loppuun. 1.11.2019 lähtien uutena toimitusjohtajana aloitti TkL Marko Somerma. Tomi Pienimäki valittiin uudeksi toimitusjohtajaksi 1.2.2022 lähtien.
Liiketoiminta.
Siili Solutionsin ensisijaisia asiakkaita ovat yritykset sekä valtion- ja kunnallishallinto. Asiakkaat toimivat pääosin seuraavilla toimialoilla: finanssi, julkishallinto, tietoliikenne, media, teollisuus ja palvelut. Siili Solutionsin asiakkaita ovat olleet muun muassa OP-ryhmä, Nokia, Suomen maa- ja metsätalousministeriö, Eläketurvakeskus, Elisa, Ruokavirasto, Maanmittauslaitos ja Teosto.
Ite wiki listasi Siili Solutionsin vuonna 2019 Suomen 62. suurimmaksi ICT-yritykseksi.
Vuonna 2014 Siili Solutions aloitti kansainvälisen toiminnan ostamalla elokuussa Avaus Consultingin, joka toimi Helsingin lisäksi Puolan Wrocławissa, sekä perustamalla uuden yhtiön Saksan Berliiniin. Syksyllä 2016 yhtiö ilmoitti laajentavansa toimintaansa Yhdysvaltojen Kalifornian ja New Yorkin osavaltioihin perustuen autoteollisuuden digitalisointihankkeisiin. Helmikuussa 2021 yhtiö ilmoitti hankkineensa 55 prosenttia digitaalisten ratkaisujen toimittamiseen erikoistuneesta unkarilaisesta Supercharge Holding Zrt:stä.